पाएं अपने शहर की ताज़ा ख़बरें और फ्री ई-पेपरडाउनलोड करें
अब सांसें लेने के लिए भी कोरोना मरीजों के तीमारदारों को कूपन लेना होगा। कूपन नहीं तो ऑक्सीजन नहीं, का खेल जिले में शुरू हो गया है। हैरानी भरी हकीकत यह है कि कूपन कहां मिलेगा, कौन देगा, इस बात की जानकारी न कंट्रोल रूम को है और न ही आम आदमी को। ऐसे में कोरोना मरीजों के परिजन से लेकर मददगार दर-दर की ठोकरें खा रहे हैं।
कूपन का प्रोसेस क्या है?
जिला प्रशासन ने ऑक्सीजन की मारामारी को देखते हुए क्रिटिकल पेशेंट के लिए कूपन मुहैया कराए जाने का आदेश दिया है। इसकी जिम्मेदारी नजारत के ओएसडी को दी गयी है। जिस भी व्यक्ति को ऑक्सीजन की जरूरत होगी, वह नजारत में जाएंगे और मरीज के उपचार से जुड़े दस्तावेज देंगे। रिव्यू कर कूपन जारी होगा। इसके बाद कूपन लेने वाला शख्स कंडी के पास ऑक्सीजन फैक्ट्री में लाइन लगाएगा, तब जाकर उसे ऑक्सीजन मिलेगा। वह भी तब, जब फैक्ट्री के पास उपलब्ध रहा। नहीं तो बैरंग घर लौट जाइए। यह तो व्यवस्था की बात हुई पर हकीकत कोसों दूर है।
मददगार ने खोली व्यवस्था की पोल
शुक्रवार की रात मानपुर निवासी फैयाज खान की पड़ोसी बुजुर्ग महिला ने फोन किया और ऑक्सीजन दिलाने के लिए मदद की गुहार लगाई। महिला की बेबसी व लाचारी देखते हुए फैयाज ऑक्सीजन की व्यवस्था करने आधी रात को निकल पड़े, जो कहीं नहीं मिला। मरीज को लेकर मगध मेडिकल कॉलेज पहुंचे तो वहां बेड नहीं मिला। थक-हारकर म्यूजियम कोरंटाइन सेंटर पहुंचे। वहां डॉक्टर नहीं होने की जानकारी मिली तो मरीज को घर ले आए।
इसके बाद उन्होंने ऑक्सजीन कूपन के लिए डीएम कंट्रोल रूम को फोन किया तो वहां से मिलने वाले जवाब पर दंग रह गए। कंट्रोल रूम में फोन उठाने वाले कर्मी ने बताया कि उस कूपन के बाबत किसी प्रकार की कोई जानकारी किसी भी स्तर से नहीं दी गई है।
फैयाज ने बताया कि कूपन के लिए गजब की माथापच्ची है। कूपन कब मिलेगा, कौन देगा, कहां देगा- इस बात की जानकारी किसी को नहीं है। बगैर कूपन के ऑक्सीजन सिलिंडर नहीं दिया जा रहा है। वहां बैठे मजिस्ट्रेट लोगों को भगा दे रहे हैं। रात में अगर किसी मरीज को कूपन चाहिए तो वह कहां से कूपन लेगा, इस बात की जानकारी कंट्रोल रूम को नहीं है। ऐसी अराजक स्थिति में मरीज मरेगा नहीं, तो क्या होगा।
उन्होंने यह भी बताया कि कूपन के आवेदन दिन में दो बजे मांगे गए हैं। कहा गया है कि दो घंटे बाद आवेदन का रिव्यू कर कूपन दिया जायेगा। ऐसे में क्रिटिकल मरीज ऑक्सीजन के बिना दम ही तोड़ देगा।
ओएसडी बोले- सारी जानकारी विभिन्न माध्यमों से दी गई है
कूपन बांटने की जिम्मेदारी संभालने वाले ओएसडी शैलेश कुमार दास ने बताया कि कूपन के बारे में सारी जानकारी विभिन्न माध्यमों से दी गई है। शनिवार सुबह से अब तक सात लोगों को कूपन दिए गए हैं। कूपन उन्हीं को दिया जा रहा है, जिनकी स्थिति क्रिटिकल है। कूपन लेनेवालों को गया-डोभी रोड स्थित कैपिटल एजेंसी और पैराडाइज रोड स्थित मां इंटरप्राइजेज से ऑक्सीजन मिल सकता है। कैपिटल एजेंसी ऑक्सीजन उत्पादन करता है जबकि मां इंटरप्राइजेज सिर्फ रिफिलिंग का काम करता है। साथ ही वह निजी हॉस्पिटलों को गैस की सप्लाई करता है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn